Broj: 711-I-1328-M-194/22-02-21

Zagreb, 27. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Daniela Strčića, općinskog načelnika Općine Punat, za davanjem mišljenja Povjerenstva**,na 167. sjednici održanoj dana 27. travnja 2022.g. daje sljedeće

**MIŠLJENJE**

**Ostavkom obveznika Daniela Strčića na članstvo u svim udrugama čiji je član prije donošenja Odluke o programima ili projektima kojima se udrugama odobravaju financijska sredstva od strane Općine Punat, ne bi se otklonila stvarna povezanost obveznika s tim udrugama, te se obveznik upućuje postupiti sukladno mišljenju Povjerenstva broj: M-163/22 od 08. travnja 2022.**

 Obrazloženje

Zahtjev za davanjem mišljenja Povjerenstva podnio je obveznik Daniel Strčić, općinski načelnik Općine Punat. U Povjerenstvu zahtjev je zaprimljen 11. travnja 2022. pod poslovnim brojem 711-U-4115-M-194/22-01-5, povodom kojeg se vodi predmet broj M-194/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika Povjerenstvo je utvrdilo da je Daniel Strčić općinski načelnik Općine Punat od 07. lipnja 2021.g. Slijedom navedenog, obveznik Daniel Strčić, dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je dana 8. travnja 2022. na 166. sjednici Povjerenstvo razmatralo njegov zahtjev za mišljenje u predmetu M-l 63/22 te da je Povjerenstvo dalo mišljenje da ne bi trebao donositi Odluku o programima ili projektima kojima su odobrena financijska sredstva, iako je prijedlog dodjele sredstava rezultat rada imenovanog Povjerenstva za ocjenjivanje prijavljenih programa ili projekata, kao i da ne bi trebao sklopiti ugovore o dodjeli sredstava s udrugama kojih je član. Navodi da je upućen na Ministarstvo pravosuđa i uprave za informacije o daljnjim postupanjima, s obzirom da ugovore ne može potpisati ni privremeni zamjenik.

 Obveznik u zahtjevu za mišljenje navodi kako Općina Punat ima 1.908 stanovnika, a Odlukom o programima ili projektima kojima su odobrena financijska sredstva obuhvaćeno je financiranje 54 udruge, s time da pojedine udruge ostvaruju pravo na financiranje više programa/projekata. Napominje da je svaka društveno aktivnija osoba u lokalnoj sredini član neke udruge te da Općinsko vijeće, koje bi moglo donijeti ovakvu Odluku, ima 9 vijećnika, od čega su troje ujedno predsjednici udruga, supruga jednog od vijećnika je predsjednica udruge, a jedna vijećnica je supruga predsjednika udruge.

S obzirom na odredbe ZSSI-a i mišljenja M-163/22, a sve u cilju otklanjanja mogućnosti sukoba interesa i rješavanja nastale situacije u kojoj brojne udruge ne mogu raspolagati za njihov rad prijeko potrebnim sredstvima, obveznik traži dopunsko mišljenje da li bi njegova ostavka na članstvo u svim udrugama prije donošenja Odluke o programima ili projektima kojima su odobrena financijska sredstva omogućila da u skladu s odredbama ZSSI-a donese navedenu Odluku te da potpiše ugovore o dodjeli sredstava sa svim udrugama.

Povjerenstvo utvrđuje da je na zahtjev obveznika Daniela Strčića u predmetu M-163/22 na 166. sjednici održanoj dana 08. travnja 2022. godine dalo mišljenje kojim je obveznik upućen da se, sukladno odredbi članka 9. ZSSI-a, izuzme od svakog, pa i posrednog oblika sudjelovanja u provedbi postupka odlučivanja o dodijeli financijskih sredstava za programe i projekte udruga na natječaju na koji su se prijavile i udruge čiji je obveznik član te da se izuzme od donošenja odluka o odabiru kandidata kojima će Općina Punat dodijeliti financijska sredstva, kao i od potpisivanja ugovora s istima, odnosno da navedene ovlasti delegira na drugu osobu.

Također istim je mišljenjem obveznik upućen da članovima Općinskog vijeća Općine Punat deklarira činjenicu da su se na natječaj za dodjelu financijskih sredstava prijavile, te da su izabrane i udruge u kojima je općinski načelnik član, odnosno da je dužan o tome obavijestiti javnost putem službene internetske stranice Općine Punat.

Člankom 5. stavkom 6. ZSSI-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Ostavkom obveznika Daniela Strčića na članstvo u svim udrugama čiji je član prije donošenja Odluke o programima ili projektima kojima se udrugama odobravaju financijska sredstva od strane Općine Punat, ne bi se otklonila povezanost obveznika s tim udrugama, koja je postojala u trenutku apliciranja za sredstva Općije te tijekom provedbe postupka ocjene programa, jer se radi o činu formalne prirode kojim ne bi prestala povezanost obveznika s tim udrugama.

Slijedom navedenog Povjerenstvo upućuje obveznika postupiti sukladno mišljenju Povjerenstva M-163/22 od 08. travnja 2022., a vezano za to na koga delegirati ovlast u konkretnoj stvari, obveznik se upućuje obratiti Ministarstvu pravosuđa i uprave kao nadležnom tijelu s obzirom na izmjene Zakona o lokalnoj i područnoj (regionalnoj) samoupravi, sukladno kojem u većem broju jedinica lokalne samouprave, pa tako i u Općini Punat, općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Daniel Strčić, elektronička dostava
2. Objava na internetskoj stranici Povjerenstva
3. Pismohrana